થોડોક સમય વીત્યો એટલે બસ એક હોટલ પર ઉભી રહી. દસ પંદર મિનિટનો વિરામ હોવાથી બસના બધાં મુસાફરો બસની નીચે ઉતર્યા. અમારા પેટમાં દોડાદોડ કરતા ઉંદરડાની ઉછળકૂદ બંધ કરવા અમે પણ એક ટેબલ ફરતે પાથરેલી ખુરશીઓ પર જઇ બેઠાં. અમારી પાસેના એક નાનકડા ટેબલ પર પેલું જોડું પણ આવીને બેઠું, હાસ્યની, પ્રેમની છોડો ફરીથી ઉડવા લાગી, અને તેમની તરત બાજુના ટેબલ પાસે પેલા વુધ્ધ આવીને બેઠાં. ચા ની ચુસકીઓ સાથે એ વૃધ્ધની નજર વારે ઘડીએ પેલી યુવતિ પર જઇને અટકવા લાગી. દંપત્તિએ પણ નાસ્તાની શરૂઆત કરી. એક વખત અચાનક પેલા વૃધ્ધની અને યુવતીની નજર એક થઇ ગઇ. યુવાને પણ એ નોંધ્યુ કે વૃધ્ધ તેની પત્નીને ટીકી ટીકીને જોઇ રહ્યા છે. નાસ્તો પત્યો અને બસનું હોર્ન વાગ્યું એટલે બધાં ફરીથી પોતપોતાની સીટ પર ગોઠવાયા, પણ પેલા વૃધ્ધ પોતાની જગ્યા બદલી પેલી યુવનીની સામેની સીટ પર આવી બેઠાં. યુવકે આ નોંધ્યું અને તેને થયું કે પેલા વૃધ્ધ તેમની પ્રણયલીલા જોવા, તેની પત્નીને ધારી ધારીને જોવા અહીં આવીને બેઠાં છે. અંદરો અંદર થોડી વાર ગુસપુસ થઇ. શીત યુધ્ધ ચાલ્યું. અને એક વખત પેલા વૃધ્ધની નજર ફરતી હતી ત્યાં યુવાન ઉકળી ઉઠ્યો,